和岳州徐員外雲夢新亭二十韻
作者：張祜
朝代：唐

paragraphs: 澤國連荒徼，津亭揭上游。
飛欄控乾馬，却住壓坤牛。
（「却住」，嚴疑應作「却柱」。
）滉漭吞何處，青蒼別幾州。
黑天三伏裏，紅日五更頭。
樹失湘潭髪，山明楚塞漚。
舜巡初此去，禹鑿向南休。
白氣都爲曉，清光別是秋。
雨行神女過，雲降帝妃遊。
接鑑凌星斗，褰簾就月鈎。
草煙凝夜思，花露滴春愁。
近渚延沙濕，中壖小島浮。
竹尋諸洞遍，石占一泉幽。
日復上山頂，波連歸客舟。
招𩲑宋餘恨，吊死屈何投。
臣子悲遷斥，王孫念去留。
林當藏漢道，兵昔益巴丘。
縛將高皇策，燒舡太祖羞。
星霜人自變，江漢事長流。
勝景離方絕，功符坎德優。
還因望京意，歌詠爲皇猷。